ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
மத்திய வர்த்தகம் மற்றும் தொழில் துறை அமைச்சர் திரு பியூஷ் கோயல் மற்றும் அமெரிக்க வர்த்தகச் செயலாளர் திரு வில்பர் ரோஸ் இருவரும் தொலைபேசி மூலம் கலந்துரையாடினர்
இந்திய-அமெரிக்க சிஇஓ அமைப்பின் கூட்டம் 15-2-2020 அன்று நடைபெற்ற பிறகு ஒரு நாள் கழித்து 16-7-2020 அன்று மத்திய வர்த்தகம் மற்றும் தொழில்கள் மற்றும் ரயில்வே அமைச்சர் திரு பியூஸ் கோயல் அமெரிக்காவின் வர்த்தகச் செயலாளர் திரு வில்பர் ரோஸ் இருவரும் தொலைபேசி மூலம் கலந்துரையாடினர்.
வழக்கமான விசாரிப்புகளுக்குப் பிறகு இருவரும் தங்களின் இரு நாடுகளிலும் தற்போது உள்ள கோவிட்-19 சூழல் குறித்து விவாதித்தனர். உலகின் மிகப்பெரிய மற்றும் பழமையான குடியரசு நாடுகளான இந்தியா மற்றும் அமெரிக்கா இரண்டும் பெருந்தொற்றுப் பரவலுக்கு எதிரான போராட்டத்தில் நட்புறவோடு ஈடுபட்டு வருவதை பரஸ்பரம் பாராட்டினர்.
மேலும் இருவரும் தற்போது மேற்கொள்ளப்பட்டு வரும் இந்தியா-யுஎஸ்ஏ வர்த்தக விவாதங்கள் குறித்துப் பேசியதோடு நிலுவையில் உள்ள பெரும்பாலான பிரச்சினைகள் பற்றி இருதரப்பிலும் ஏற்பட்டு வருகின்ற குறிப்பிடத்தக்க முன்னேற்றங்களுக்குப் பாராட்டும் தெரிவித்துக் கொண்டனர். இந்தத் தொடக்க நிலை வர்த்தக செயல் தொகுப்பை நிறைவு செய்துகொள்ள விருப்பம் தெரிவிக்கப்பட்டது. இந்தியா-யுஎஸ்ஏ இருதரப்பு வர்த்தகத்தின் சாதகமான சூழலை அங்கீகரித்ததோடு எஃப்.டி.ஏ உருவாக்குவதற்கான வாய்ப்பு குறித்தும் விவாதித்தனர்.
டிவிபிஆர்ஏ  பட்டியலில் இந்தியாவின் வர்த்தகப் பொருட்களை  அமெரிக்கா வைத்திருப்பதும் அவற்றை ”குழந்தைத் தொழிலாளர் பிரிவு”களின் கீழ் வைத்திருப்பதும் அதனால் யுஎஸ் அரசு நிறுவனங்களுக்கு விநியோகிக்கும் ஒப்பந்தங்களில் அவற்றுக்கு பங்கு பெறும் வாய்ப்பு மறுக்கப்படுவது குறித்தும் அமைச்சரின் குறிப்புக்குப் பதில் சொல்லும்போது செயலாளர் ரோஸ் இரு தரப்பிலிருந்தும் தொழிலாளர் நலத்துறை அதிகாரிகளுக்கு இடையில் இது தொடர்பாக ஒரு கூட்டம் நடத்தலாம் என்று ஆலோசனை தெரிவித்தார்.
அமெரிக்க அதிபர் டிரம்ப் இந்தியாவுக்கு பிப்ரவரி 2020ல் வந்திருந்தபோது மேற்கொள்ளப்பட்ட யுஎஸ்-இந்தியா சமூகப்பாதுகாப்பு முழுமை ஒப்பந்தம் என்பதில் நிலுவையிலுள்ள விஷயங்களை அமைச்சர் திரு. கோயல் சுட்டிக் காட்டினார். இந்தியாவின் அக்கறையைப் பாராட்டிய செயலாளர், இது தொடர்பான அமெரிக்காவின் சட்டபூர்வ நிபந்தனைகளை இந்தியா பூர்த்தி செய்யவேண்டும் என்று குறிப்பிட்டார். மேலும் அவர் இதுதொடர்பாக சமூக பாதுகாப்பு நிர்வாகி மற்றும் சம்பந்தப்பட்ட இந்திய அதிகாரிகளுக்கு இடையில் கலந்துரையாடவும், சாத்தியமான தீர்வினை கண்டறியவும் ஒரு கூட்டம் நடத்தலாம் என்று தெரிவித்தார்.
இந்தியாவில் இருந்து இறக்குமதி செய்யப்படும், கடலிலிருந்து பிடிக்கப்படும் இறால்களை இறக்குமதி செய்ய அமெரிக்காவில் தடை விதிக்கப்பட்டு உள்ளது குறித்து அமைச்சர் மேலும் பேசினார். கடல் ஆமைகளைப் பாதுகாக்கும் அமெரிக்காவின் நெறிமுறைகளுக்கு இசைவாக இந்தியாவினுடைய மீன்பிடி நடைமுறைகள் இல்லை என்று கருதி அமெரிக்கா இந்த முடிவை எடுத்துள்ளது. கடல் ஆமைகளைப் பாதுகாப்பதற்காக இந்தியாவின் கடலோர மாநிலங்கள் எடுத்து வருகின்ற பல்வேறு பாதுகாப்பு நடவடிக்கைகளை அமைச்சர் சுட்டிக்காட்டிப் பேசினார். இந்தியாவின் அக்கறைகளைப் பாராட்டிய செயலாளரோ அமெரிக்காவின் வெளியுறவுத்துறை மற்றும் கடல் உயிர் பாதுகாப்பு அலுவலகம் ஆகியவற்றின் அதிகாரிகளோடு இந்தியாவின் மீன்வளத்துறை மற்றும் காடுகள் சுற்றுச்சூழல் அமைச்சகத்தின் அதிகாரிகள் விவாதம் நடத்துவதற்கான வாய்ப்பை ஏற்படுத்துவதாகத் தெரிவித்தார்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
தேசிய நெடுஞ்சாலைகளை பழுதுபார்க்க, தனியார் நிறுவனங்களை ஈடுபடுத்துதல்.
மாநிலங்களைவயில் இன்று எழுத்துபூர்வமாக பதில் அளித்த மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு.நிதின் கட்கரி கூறியிருப்பதாவது:
தேசிய நெடுஞ்சாலைகளை பராமரிக்கவும், பழுது பார்க்கவும் தனியார் நிறுவனங்களை மத்திய சாலை போக்குவரத்து மற்றும் நெடுங்சாலை துறை அமைச்சகம் ஈடுபடுத்துகிறது. இதில் 3 வகையான முறைகள் உள்ளன. முதலாவது முறையில், பழுது பார்க்கும் பணியின் அளவுக்கு ஏற்ப ஒப்பந்தக்காரர்களுக்கு கட்டணம் செலுத்தப்படுகிறது. 2வது முறையில் செயல்பாடு அடிப்படையிலான பராமரிப்புக்கு கட்டணம் செலுத்தப்படுகிறது. இந்த வகை ஒப்பந்தத்தில், ஒப்பந்த பராமரிப்பு காலத்தில், சாலைகளை ஒப்பந்தக்காரர், விதிமுறைகள்படி பராமரிக்கிறார். இதற்கான தொகை ஒப்பந்தக்காரருக்கு வழங்கப்படுகிறது. 3வது முறையில், அரசு மற்றும் தனியார் பங்களிப்புடன் பராமரிப்பு காலத்தில் சாலைகளை பராமரிக்க வேண்டும். இந்த பராமரிப்பு மற்றும் பழுது பார்க்கும் பணிகள் ஆணையத்தின் பொறியாளரால் தொடர்ந்து கண்காணிக்கப்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784175
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
பூஜ்ஜிய கழிவுகளின் சர்வதேச தினத்தன்று கழிவுகளற்ற நகரங்களுக்கான பேரணி
‘கழிவுகளின் குறைப்பு மற்றும் மேலாண்மையின் நிலையான, சுற்றுச்சூழலுக்கு உகந்த நடைமுறைகளை எட்டுதல்' என்ற பூஜ்ஜிய கழிவுகளின் சர்வதேச தினம் 2023 கருப்பொருளுக்கு இணங்க பூஜ்ஜிய கழிவுகளின் சர்வதேச தினம்: கழிவுகளற்ற நகரங்களுக்கான பேரணியை புதுதில்லியில் மத்திய வீட்டு வசதி மற்றும் நகர்ப்புற விவகாரங்கள் துறை அமைச்சகம் நடத்துகிறது. மத்திய வீட்டு வசதி மற்றும் நகர்ப்புற விவகாரங்கள் துறை அமைச்சர் திரு ஹர்தீப் சிங் புரி, ஐக்கிய நாடுகளின் ஒருங்கிணைப்பாளர் திரு ஷோம்பி ஷார்ப் ஆகியோர் முன்னிலையில் சுமார் 350 பிரமுகர்கள் இந்த நிகழ்வில் கலந்து கொள்வார்கள் என்று எதிர்பார்க்கப்படுகிறது.
மார்ச் 29, 30 மற்றும் 31-ஆம் தேதிகளில் கழிவுகளற்ற நகரங்களுக்காக பெண்கள் தலைமையிலான பேரணியில் ஏராளமானோர் கலந்து கொள்வதோடு தூய்மைச் சுடர் அணிவகுப்பும் நடைபெறும். அதைத்தொடர்ந்து பேரணியில் கலந்து கொள்ளும் நகர்ப்புற உள்ளாட்சி அமைப்புகளின் ஒவ்வொரு தொகுதியிலும் உள்ள பொது இடங்கள், திறந்த வெளி வளாகங்கள், நீர்நிலைகள், ரயில் வழித்தடங்கள், பொது கழிவறைகளில் தூய்மை பிரச்சாரம் மேற்கொள்ளப்படும். சுடர் அணிவகுப்பில் பங்கேற்பதற்காக சுமார் 2000 நகரங்கள் ஏற்கனவே இணைந்துள்ளன.
கழிவுகளற்ற நகரங்களுக்கு பெண்கள் மற்றும் இளைஞர்களின் பங்களிப்பு, வர்த்தகம் மற்றும் தொழில்நுட்பத்தின் பங்களிப்பு போன்றவை குறித்த விவாதங்களும், மேயர்களுடன் கலந்துரையாடல்களும் நடைபெறும்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 198 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 60,313 பேர் கொவிட் தொற்றால் பாதிக்கப்பட்டுள்ளனர். இது 0.13 சதவீதமாகும்.
தொற்றிலிருந்து மீண்டவர்களின் விகிதம் 98.68 சதவீதம்.
கடந்த 24 மணி நேரத்தில் 6,313 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,42,35,772 பேர்.
கடந்த 24 மணி நேரத்தில் 9,111 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 8.40% வாராந்திர பாதிப்பு விகிதம் 4.94% இதுவரை மொத்தம் 92.41 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,08,436 சோதனைகள் நடத்தப்பட்டுள்ளன.
பெண்கள் மற்றும் குழந்தை நலன் அமைச்சகம்
செப்டம்பர் 1- 30 வரை 5-வது தேசிய ஊட்டச்சத்து மாதம், 2022ஐ கொண்டாடுகிறது மத்திய பெண்கள் மற்றும் குழந்தைகள் நல அமைச்சகம்
ஆறு வயதிற்கு உட்பட்ட குழந்தைகளிடையே காணப்படும் ஊட்டச்சத்து குறைபாடு என்ற சவாலை வேகமாக எதிர்கொள்வதற்காக பிரதமரால் அறிமுகப்படுத்தப்பட்ட இந்தியாவின் முன்னோடித் திட்டம் தான் ஊட்டச்சத்து திட்டம். இத்திட்டத்தின் மையக் கருவில் கவனம் செலுத்தி ஊட்டச்சத்து உள்ளடக்கம், விநியோகம் மற்றும் விளைவுகளை வலுப்படுத்த ஒருங்கிணைந்த திட்டமாக ஊட்டச்சத்து இயக்கம் 2.0 திட்டம் தொடங்கப்பட்டுள்ளது.
செப்டம்பர் 1 முதல் 30-ஆம் தேதி வரை 5-வது தேசிய ஊட்டச்சத்து மாதம் 2022-ஐ மத்திய பெண்கள் மற்றும் குழந்தைகள் நல அமைச்சகம் கொண்டாடுகிறது. பெண்களும், ஆரோக்கியமும் மற்றும் குழந்தையும், கல்வியும் என்பதில் அதிக கவனம் செலுத்தி கிராம பஞ்சாயத்துகள் வாயிலாக ஊட்டச்சத்து மாதத்தை ஊட்டச்சத்து பஞ்சாயத்துகளாக செயல்படுத்துவது இந்த ஆண்டு கொண்டாட்டத்தின் நோக்கமாகும்.
‘ஆரோக்கியமான இந்தியா' என்ற தொலைநோக்குப் பார்வையைப் பூர்த்தி செய்வதற்காக கர்ப்பிணி பெண்கள், பாலூட்டும் தாய்மார்கள், ஆறு வயதிற்கு உட்பட்ட குழந்தைகள் மற்றும் இளம் பெண்களிடையே சிறப்பு கவனம் செலுத்தி ஊட்டச்சத்து குறித்து அடிமட்ட அளவில் விழிப்புணர்வு ஏற்படுத்துவதற்காக ஒரு மாத காலத்தில் பல்வேறு நிகழ்ச்சிகளுக்கு ஏற்பாடு செய்யப்பட்டுள்ளன.
அங்கன்வாடி சேவைகள், ஆரோக்கியமான நடைமுறைகள் குறித்த விழிப்புணர்வு நிகழ்ச்சி, பாரம்பரிய ஊட்டச்சத்து மிக்க உணவுகள் நிறைந்த ‘பாட்டியின் சமையற்கூடம்’ என்ற நிகழ்ச்சி, மழைநீர் சேகரிப்பிற்கு முக்கியத்துவம், ஊட்டச்சத்துமிக்க தோட்டங்களை கண்டறிதல் போன்ற ஏராளமான நிகழ்ச்சிகள் நடைபெறவுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1855878
மத்திய அமைச்சரவை
ஜூலை 2019 முதல் 5% கூடுதல் அகவிலைப்படி வழங்க மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் இன்று  நடைபெற்ற மத்திய அமைச்சரவைக் கூட்டத்தில், விலைவாசி உயர்வை ஈடுகட்டும் விதமாக, மத்திய அரசு ஊழியர்கள்/ ஓய்வூதியதாரர்களின் தற்போதைய அடிப்படை ஊதியம் / ஓய்வூதியத்தில் 12% என்ற அளவிலிருந்து கூடுதலாக 5% அகவிலைப்படி / அகவிலை நிவாரணம் வழங்க ஒப்புதல் அளிக்கப்பட்டுள்ளது. 7-வது மத்திய ஊதியக்குழு பரிந்துரையின் அடிப்படையில், ஏற்கனவே ஒப்புக் கொள்ளப்பட்ட நடைமுறைகளின்படி இந்த அகவிலைப்படி உயர்வு வழங்கப்படுகிறது.
அகவிலைப்படி மற்றும் அகவிலை நிவாரண உயர்வு காரணமாக அரசுக்கு ஆண்டுக்கு ரூ.15,909.35 கோடியும், 2019-20 நிதியாண்டில் ரூ.10,606.20 கோடியும் செலவாகும். இந்த அகவிலைப்படி / அகவிலை நிவாரண உயர்வு மூலம் சுமார் 49.93 லட்சம் மத்திய அரசு ஊழியர்களும், 65.26 லட்சம் ஓய்வூதியதாரர்களும் பயனடைவார்கள்.
அகவிலைப்படி உயர்வு காரணமாக ஆண்டுதோறும் ரூ.8590.20 கோடியும், நடப்பு 2019-20 நிதியாண்டில்  ரூ.5726.80 கோடியும் கூடுதல் செலவாகும்.
அகவிலைப்படி நிவாரணம் காரணமாக அரசுக்கு ஆண்டுதோறும் ரூ.7319.15 கோடியும், நடப்பு நிதியாண்டில் ரூ.4870 கோடியும் கூடுதல் செலவு ஏற்படும்.
மத்திய அரசு ஊழியர்கள் / ஓய்வூதியதாரர்கள் தங்களது வாழ்க்கைச் செலவை ஈடுகட்டவும், அடிப்படை ஊதியம் / ஓய்வூதியம் கரையாமலும் பாதுகாக்கும் வகையில் அகவிலைப்படி / அகவிலை நிவாரணம் வழங்கப்படுகிறது. அகவிலைப்படி / அகவிலை நிவாரணம் 1 ஜனவரி மற்றும் 1 ஜூலை என ஆண்டுதோறும் இரண்டு முறை மாற்றியமைக்கப்படுகிறது.
ஜவுளித்துறை அமைச்சகம்
தில்லி சர்வதேச கைவினைப்பொருட்கள், பரிசுப்பொருட்கள் கண்காட்சி-2020 ரத்து
இந்தியாவிலும், வெளிநாடுகளிலும் கொவிட்-19 பரவலை கருத்தில் கொண்டு, தில்லியில் வரும் ஏப்ரல் 15 முதல் 19 வரை நடைபெறுவதாக இருந்த 49ஆவது சர்வதேச கைவினைப்பொருட்கள், பரிசுப்பொருட்கள் கண்காட்சி-2020ஐ, கைவினைப் பொருட்களுக்கான ஏற்றுமதி குழுமம் ரத்து செய்துள்ளது. மொத்த தேசமும் முடக்க நிலையில் இருக்கும் சூழலில் இந்தக் கண்காட்சியை நடத்துவது ஏதுவாக இருக்காது என்று இந்த குழுமத்தின் தலைமை இயக்குனர் திரு ராகேஷ் குமார் தெரிவித்துள்ளார்.
ஆயுஷ்
3 ஆய்வு திட்டங்களின் காப்புரிமைக்கு விண்ணப்பித்துள்ளது ஆயுஷ் அமைச்சகத்தின் தேசிய மருத்துவ தாவர வாரியம் 
3 ஆய்வு திட்டங்களின் காப்புரிமைக்கு, ஆயுஷ் அமைச்சகத்தின் தேசிய மருத்துவ தாவர வாரியம்  விண்ணப்பித்துள்ளது.
“மருத்துவ தாவரங்களின் பாதுகாப்பு, மேம்பாடு மற்றும் நிலையான மேலாண்மை” குறித்த மத்திய பிரிவு திட்டத்தின்  ஆராய்ச்சி மற்றும் மேம்பாட்டின் கீழ், இந்த ஆய்வு திட்டங்களுக்கான நிதியுதவி அளிக்கப்படுகிறது.
நாடு முழுவதும் அரசு மற்றும் தனியார் நிறுவனங்களின் பல ஆராய்ச்சிகளுக்கு மத்திய பிரிவு திட்டத்தின் கீழ், தேசிய மருத்துவ தாவர வாரியம் நிதியுதவி அளிக்கிறது.
இந்த நிதியுதவி ஆராய்ச்சி திட்டங்களின் கீழ், இதுவரை 3 தனிச்சிறப்பான புதுமை திட்டங்களை காப்புரிமைக்கு விண்ணப்பிக்க தேசிய மூலிகை தாவர வாரியம் முடிவு செய்துள்ளது.
அவைகள் 1. பேல் என அழைக்கப்படும் ஏகிள் மார்மெலோஸ் மரத்திலிருந்து இரண்டாம் நிலை வளர்சிதை மாற்றங்களின் உயிர் உற்பத்தி;
 ஆயுர்வேதத்தில் பயன்படுத்தப்படும் 10 வேர்களின் மரங்களில் இருந்து இரண்டாம் நிலை வளர்சிதை மாற்றங்களின் விட்ரோ உற்பத்தி,
 டியோஸ்கோரியா புளோரிபூண்டாவிலிருந்து புற்றுநோய் எதிர்ப்பு மற்றும் அழற்சி எதிர்ப்பு மருந்துகள் உருவாக்கம் .
இதில் முதல் 2 ஆராய்ச்சி திட்டங்கள், கோவையில் உள்ள வன மரபியல், மற்றும் மர வளர்ப்பு மையத்தை  சேர்ந்தவை.
3வது ஆராய்ச்சி திட்டத்தை லக்னோவில் உள்ள , மருத்துவ மற்றும் நறுமண தாவரங்களின் நிறுவனம் , மேற்கொண்டது.
இது குறித்து கருத்து தெரிவித்த தேசிய மருத்துவ தாவர வாரியத்தின் தலைமை நிர்வாக அதிகாரி, ‘‘இது எங்கள் குழுவின் ஆரம்ப கட்ட முயற்சிதான். வரும் நாட்களில், இன்னும் அதிக காப்புரிமைக்கு விண்ணப்பிப்போம்’’ என்றார்.
காப்புரிமைக்கு விண்ணப்பித்ததற்காக தேசிய மருத்துவ தாவர வாரிய குழுவினருக்கு ஆயுஷ் அமைச்சகத்தின் செயலாளர் வாழ்த்து தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பை பார்க்கவும்:
https://pib.gov.in/PressReleasePage.aspx?PRID=1700439
(Visitor Counter : 110
அறிவியல் மற்றும் தொழில்நுட்பத்துறை
என்ஐஎப்-பின் கொவிட்-19 சவால் போட்டியில் பொதுமக்கள் பங்கேற்று அறிவியல் மற்றும் தொழில்நுட்ப அடிப்படையிலான புதுமையான தீர்வுகளை வழங்கியுள்ளனர்
அறிவியல் மற்றும் தொழில்நுட்பத் துறையின் தன்னாட்சி அமைப்பான இந்திய தேசிய புத்தாக்க அறக்கட்டளை, கொவிட்-19  சவால் போட்டி மூலம் பல்வேறு அறிவியல் மற்றும் தொழில்நுட்பத் தீர்வுகளைக் கண்டறிந்துள்ளது. பெருந்தொற்றைச் சமாளிக்கத் தேவையான ஆலோசனைகள், புதுமையான யோசனைகள், கண்டுபிடிப்புகள் ஆகியவற்றை மக்கள் தெரிவிக்க வேண்டும் என்பதை நோக்கமாகக் கொண்டு, மார்ச் 31-ம் தேதி முதல் மே மாதம் 10-ம் தேதி வரை இந்தப் பிரச்சாரம் மேற்கொள்ளப்பட்டது.
புதிய யோசனைகளை உருவாக்குவதற்காக இதனை மேலும் பரப்புவதற்கு, தேசிய புத்தாக்க அறக்கட்டளை உதவிகளை வழங்கி வருகிறது. இந்தப் பிரச்சாரத்தின் கீழ், காலால் இயங்கும் கைகளை சுத்தப்படுத்தும் கிருமிநாசினிக்கான கருவி, கிருமிநாசினியைத் தெளிக்கும் புதுமையான கருவி ஆகியவற்றுக்கு இந்த அறக்கட்டளை ஆதரவு அளித்துள்ளது.
காலால் இயங்கும் கருவியை தெலங்கானாவின் வாரங்கல்லைச் சேர்ந்த திரு. முப்பரபு ராஜூ என்பவர் வடிவமைத்துள்ளார். கொவிட்-19 சூழ்நிலைக்கு ஏற்ப மனிதர்கள் தொடாத வகையில் வடிவமைக்கப்பட்டுள்ள இந்தக் கருவி, உரிய நேரத்தீர்வாகும். கைகளால் இல்லாமல், காலால் இந்தக் கருவியை இயக்கினால், கைகளைக் கழுவுவதற்கான சோப் மற்றும் தண்ணீரை அது வழங்கும்.
மற்றொரு ஆதரவு பெற்ற கருவியான புதுமையான கிருமி நாசினி தெளிப்பான், சாலைகள், கதவுகள், வளாகங்கள், சுவர்கள் போன்ற பெரும் பரப்பிலான இடங்களில் கிருமிநாசினியைத் தெளிக்கும் திறன் கொண்டது. இந்த தெளிப்பானில் எதிரெதிர் திசையில் இயங்கக்கூடிய, அலுமினியத்தாலான இரண்டு விசிறிகள் உள்ளன.
இந்த கொவிட்-19  போட்டியில் ஏராளமானோர் கலந்து கொண்டனர். நாடு இதுபோன்ற மோசமான சூழ்நிலையில் உள்ளபோது, அறிவியல் மற்றும் தொழில்நுட்பம் மூலமாக, புதுமையான தீர்வுகளை வழங்கி அவர்கள் உதவியுள்ளனர்.
சுற்றுலா அமைச்சகம்
ஊரடங்குக்குப் பிறகு ஹோட்டல்கள் திறக்கப்பட்ட முதல் நாளில், ஆயத்த நிலையை ஆய்வு செய்வதற்காக ஹோட்டல் அசோக்குக்கு, மத்திய சுற்றுலா அமைச்சர் வருகை
டெல்லி பேரிடர் மேலாண்மை ஆணையம்  ஹோட்டல்களை திறக்க ஆகஸ்ட் 24-ஆம் தேதி உத்தரவு பிறப்பித்து இருந்தது. இதைத் தொடர்ந்து, ஆயத்த ஏற்பாடுகள் குறித்து ஆய்வு செய்வதற்காக சுற்றுலா அமைச்சகத்தின் கீழ் இயங்கும் இந்திய சுற்றுலா மேம்பாட்டு நிறுவனம்  நடத்தும் ஹோட்டல் அசோக்குக்கு மத்திய சுற்றுலா மற்றும் கலாச்சாரத்துறை இணை அமைச்சர் திரு.பிரகலாத் சிங் பட்டேல் வருகை தந்தார். மாநில தலைநகரில் தங்களது ஹோட்டல்களை 2020 ஆகஸ்ட் 24-ஆம் தேதி முதல் மீண்டும் திறப்பதாக இந்திய சுற்றுலா மேம்பாட்டு நிறுவனம்  அறிவித்திருந்தது.
ஹோட்டல்களை மீண்டும் திறப்பது குறித்து பேசிய அமைச்சர், “நாட்டின் தலைநகரில், சுற்றுலா தொழில்துறையின் இரண்டு பெரிய பிரிவுகளான அதாவது ஹோட்டல்கள் மற்றும் உணவகங்களை திறப்பது சாதகமான முடிவு. இந்த நடவடிக்கை உள்நாட்டு சுற்றுலா தொழில்துறையை ஊக்குவிக்க உதவுவதுடன் இந்தj; தொழிலில் உள்ளவர்களுக்கு போதுமான அளவில் நிவாரணத்தையும் அளிக்கும். டெல்லி பேரிடர் மேலாண்மை ஆணையத்தின்  முடிவு, தலைநகரில் சுற்றுலாத்துறைக்கும், விருந்தோம்பல் செயல்பாடுகளுக்கும், புத்துயிர் அளிக்கும் வரவேற்கத்தகுந்த நடவடிக்கையாகும்”, என்று தெரிவித்தார்.
செய்தியாளர்களுடன் உரையாடிய அமைச்சர் திரு.பட்டேல், ஐ.டி.டி.சி தனது ஊழியர்கள் அனைவருக்கும் கோவிட்-19 நோய் தொற்று தொடர்பான சுகாதார மற்றும் பாதுகாப்பு நெறிமுறைகள் குறித்து கடுமையான பயிற்சியை வழங்கியுள்ளது என்றும், ஒவ்வொரு பிரிவிற்கும் ஒரு விரிவான நிலையான இயக்க நடைமுறைகளை  ஐடிடிசி ;ஒரு புரிந்துணர்வு ஒப்பந்தத்தில் கையெழுத்திட்டுள்ளது.” என்றும் திரு.பட்டேல் கூறினார்.
-----
(Visitor Counter : 171
சுற்றுச்சூழல் மற்றும் வனத்துறை அமைச்சகம்
மின்கழிவுகளை மறுசுழற்சி செய்தல்
மின்னணு கழிவுகளை மறுசுழற்சி செய்யும் துறையை முறைப்படுத்த அரசு பல்வேறு முயற்சிகளை எடுத்து வருகிறது. மின்கழிவு  விதிகள் 2016, மறுசுழற்சிகளுக்கான அலகுகளின் கட்டாயப் பதிவுக்கு வழிவகுக்கிறது. மேலும், மத்திய மாசுக் கட்டுப்பாட்டு வாரியம், மின்கழிவுகளை மறுசுழற்சி செய்வதற்காக வழிகாட்டு நெறிமுறைகள் மற்றும் தரநிலை இயக்க நடைமுறைகளை வெளியிட்டுள்ளது. மத்திய மாசுக் கட்டுப்பாட்டு வாரியம் மற்றும் மாநில மாசுக் கட்டுப்பாட்டு வாரியங்கள் மின்கழிவு மறுசுழற்சி அலகுகளை கண்காணித்து வருகின்றன. மின்னணு மற்றும் தகவல் தொழில்நுட்ப அமைச்சகத்தின் உதவியுடன் மறுசுழற்சி தொழிலை முக்கியமான மற்றும் நவீனமயமாக்குவதற்கு தேவையான நடவடிக்கைகளை எடுத்து வருகின்றன.
மின்கழிவு  விதிகள் 2016, மின்னணு கழிவுகளை அகற்றி மறுசுழற்சி செய்யும் தொழிலில் ஈடுபட்டிருக்கும் தொழிலாளர்களுக்கான அங்கீகாரம், பதிவு, திறன் மேம்பாடு, பாதுகாப்பு மற்றும் ஆரோக்கியத்தை கண்காணித்தல் மற்றும் உறுதி செய்தல் உள்ளிட்டவைகளை வழங்குகிறது.
இந்த தகவலை சுற்றுச்சூழல், வனம் மற்றும் பருவநிலை மாற்றத் துறைக்கான இணையமைச்சர் திரு.அஷ்வின் குமார் சௌபே மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
மேலும் தகவல்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1849863
பெட்ரோலியம் மற்றம் இயற்கை எரிவாயு அமைச்சகம்
தேசத்தை கட்டமைப்பது குறித்த ஆர்வத்தை அடுத்த தலைமுறையினரிடம் தூண்டும் விதமாக கல்வி சுற்றுலாவுக்கு ஓஎன்ஜிசி ஏற்பாடு செய்தது
நாட்டின் 75-வது ஆண்டு சுதந்திரத்தை கொண்டாடும் விடுதலையின் அம்ரித் மகோத்சவத்தின் ஒரு பகுதியாக, ராஜமுந்திரியை சேர்ந்த கோதாவரி பொறியியல் மற்றும் தொழில்நுட்ப கல்லூரியின் மாணவர்களுக்காக கல்வி சுற்றுலா ஒன்றை ஓஎன்ஜிசி ஏற்பாடு செய்தது.
தேசத்தை கட்டமைப்பது குறித்த ஆர்வத்தை அடுத்த தலைமுறையினரிடம் தூண்டும் விதமாக கேசனப்பள்ளியில் அமைந்துள்ள எரிவாயு சேகரிப்பு மையத்திற்கும், தாட்டிபாக்காவில் உள்ள மினி சுத்திகரிப்பு நிலையத்திற்கும் கல்வி சுற்றுலாக்களை ஓஎன்ஜிசி ஏற்பாடு செய்தது.
ஒரு குழுவுக்கு 25 பேர் என ஐந்து குழுக்களாக பிரிக்கப்பட்ட மாணவர்கள், 2021 அக்டோபர் 5 முதல் 9 வரை மேற்கண்ட மையங்களை பார்வையிட்டு, ஓஎன்ஜிசியின் பல்வேறு எண்ணெய் கள செயல்பாடுகள் குறித்து அறிந்து கொண்டனர். நிறுவனத்தின் செயல்பாடுகள் குறித்து ஓஎன்ஜிசி அதிகாரிகள் மாணவர்களுக்கு விளக்கினர்.
கிணறுகளிலிருந்து பெறப்படும் கச்சா எண்ணெய், இயற்கை எரிவாயு மற்றும் நீர் பிரித்தெடுக்கப்பட்டு சுத்திகரிக்கப்படுவது குறித்து ஓஎன்ஜிசியின் மூத்த பொறியாளர்கள் மாணவர்களுக்கு எடுத்துரைத்தனர்.
எண்ணெய் மற்றும் எரிவாயு முறையே தாட்டிபாகா சுத்திகரிப்பு நிலையம் மற்றும் கெயிலுக்கு எவ்வாறு அனுப்பப்படுகிறது என்று மாணவர்களுக்கு விளக்கப்பட்டது. எண்ணெய் துறையின் தொழில்நுட்ப நுணுக்கங்கள் பொறியியல் மாணவர்களிடையே ஆர்வத்தைத் தூண்டின.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1763946
சுகாதாரம் மற்றும் குடும்ப நலத்துறை அமைச்சகம்
எதிர் நுண்ணுயிர் தடுப்பு பிரச்சனை
எதிர் நுண்ணுயிர் தடுப்பு பிரச்சனைக்கு, மத்திய அரசு பல்வேறு நடவடிக்கைகளை எடுத்துள்ளது என மாநிலங்களவையில் மத்திய சுகாதார மற்றும் குடும்ப நலத்துறை அமைச்சர் திரு அஸ்வினி குமார் சவுபே தெரிவித்தார்.
மாநிலங்களவையில் எழுத்துப்பூர்வமாக தாக்கல் செய்த பதிலில் அவர் கூறியதாவது:எதிர் நுண்ணுயிர் தடுப்பு பிரச்னைக்கு மத்திய அரசு போதிய முக்கியத்துவம் அளிக்கிறது. எதிர் நுண்ணுயிர் தடுப்பை கட்டுப்படுத்த மத்திய சுகாதார மற்றும் குடும்ப நல அமைச்சகம் பல நடவடிக்கைகளை எடுத்துள்ளது.எதிர் நுண்ணுயிர் தடுப்பை கட்டுப்படுத்துவதற்கான தேசிய செயல் திட்டம், பல அமைச்சகங்கள் மற்றும் துறைகளுடன் இணைந்து 2017ம் ஆண்டு ஏப்ரல் 19ம் தேதி தொடங்கப்பட்டது.எதிர் நுண்ணுயிர் தடுப்பை கட்டுப்படுத்துவதற்கான தேசிய திட்டம், 12வது ஐந்தாண்டு திட்டத்தில் தொடங்கப்பட்டது.
நோய் கட்டுப்பாட்டுக்கான தேசிய மையம், இத்திட்டத்தை ஒருங்கிணைந்து செயல்படுத்துகிறது.இத்திட்டத்தின் கீழ், மாநில மருத்துவ கல்லூரிகளில் தேசிய எதிர் நுண்ணுயிர் தடுப்பு கண்காணிப்பு நெட்வொர்க், பரிசோதனைக் கூடங்கள் அமைக்கப்பட்டுள்ளன.பாதிப்பு குறித்த தேசிய வழிகாட்டுதல்கள், மருத்துவமனைகளில் தடுப்பு மற்றும் கட்டுப்பாடு நடவடிக்கைகள் கடந்த 2020 ஜனவரியில் வெளியிடப்பட்டன. இந்த வழிகாட்டுதல்கள் நாடு முழுவதும் பகிரப்பட்டுள்ளன.இத்திட்டத்தின் கீழ், நோய் கட்டுப்பாட்டுக்கான தேசிய மையம், 25 மாநிலங்களில் 30 மருத்துவ கல்லூரிகள் மூலம் கண்காணிப்பை மேற்கொள்கிறது. இந்த நெட்வொர்க், நாடு முழுவதும் விரிவுபடுத்தப்படுகிறது.
இந்திய மருத்துவ ஆராய்ச்சிக் கவுன்சில், நாடு முழுவதும் உள்ள அரசு மற்றும் தனியார் துறையின் 20 பரிசோதனைக் கூடங்கள் மூலம் எதிர் நுண்ணுயிர் தடுப்பு கண்காணிப்பு நெட்வொர்க்கை ஒருங்கிணைக்கிறது.
இவ்வாறு அமைச்சர் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1703448
உள்துறை அமைச்சகம்
“பெண்கள் மாற்றத்திற்கான தூண்டுகோல்கள்” : மத்திய உள்துறை அமைச்சர்
சமுதாய மாற்றத்திற்கான தூண்டுகோல்களாக பெண்கள் திகழ்கிறார்கள் என்று மத்திய உள்துறை அமைச்சர் திரு.ராஜ்நாத் சிங் கூறியுள்ளார். இந்திய தொழில் வர்த்தக சபைகளின் கூட்டமைப்பான ஃபிக்கி ஏற்பாடு செய்திருந்த, 2017-18-ம் ஆண்டுக்கான இளம்பெண் சாதனையாளர்கள் விருது வழங்கும் விழாவில் பேசிய திரு. ராஜ்நாத் சிங், மக்கள் தொகையில் பாதியாக உள்ளவர்களுக்கு சமத்துவம் கிடைக்காமல் நாடு முன்னேற முடியாது என்று கூறினார். பெருவாரியான திறமையும், ஊக்கமும், தகுதியும் நிறைந்த பெண்களை கொண்ட இந்தியா வளர்ந்த நாடாக உருவாவதை எந்த சக்தியாலும் தடுக்க முடியாது என்று அவர் கூறினார்.
காவல் துறையில் பெண்களுக்கு 33 சதவீத இடஒதுக்கீடு வழங்குவது குறித்து குறிப்பிட்ட மத்திய உள்துறை அமைச்சர், மத்திய ஆயுத காவல் படையில் பெண்களின் பிரதிநிதித்துவம் தற்போது மிக வேகமாக அதிகரித்து வருகிறது என்று கூறினார். பெண் தொழில் முனைவோரை ஊக்குவிக்கும் வகையில் அடிப்படை மற்றும் நடைமுறையில் பல்வேறு மாற்றங்களை அரசு செயல்படுத்தி வருவதாக அவர் கூறினார். பெண்கள், தாழ்த்தப்பட்டோர், பிற்படுத்தப்பட்டோர் மற்றும் நலிவடைந்த பிரிவினருக்கு கடன் வழங்குவதற்கு நிதி நிறுவனங்களுக்கு மத்திய அரசு உத்தரவிட்டுள்ளதாக திரு.ராஜ்நாத் சிங் தெரிவித்தார். பெண்கள் அதிகாரம் பெறுவதன் மூலம் அடுத்த 5 ஆண்டுகளில் புதிய இந்தியா உருவாகும் என்று அவர் குறிப்பிட்டார்.
(Visitor Counter : 104
பிரதமர் அலுவலகம்
இமாச்சலப்பிரதேச மாநிலம் குலுவில் ஏற்பட்ட தீ விபத்து குறித்து பிரதமர் வேதனை
இமாச்சலப்பிரதேச மாநிலம் குலுவில் ஏற்பட்ட தீ விபத்தில் பாதிக்கப்பட்ட குடும்பங்களுக்கு பிரதமர் திரு.நரேந்திர மோடி ஆழ்ந்த வேதனை தெரிவித்துள்ளார். மாநில அரசும், உள்ளூர் நிர்வாகமும் மீட்பு மற்றும் நிவாரணப் பணிகளில் முழுவீச்சில் ஈடுபட்டுள்ளதாகவும் பிரதமர் தெரிவித்துள்ளார்.
பிரதமர் வெளியிட்டுள்ள சுட்டுரைச் செய்தியில்;
“இமாச்சலப்பிரதேசத்தின் குலுவில் ஏற்பட்ட தீ விபத்து மிகுந்த வேதனை அளிக்கிறது. வரலாற்றுச் சிறப்புமிக்க மலானா கிராமத்தில் ஏற்பட்ட இந்த துயரச் சம்பவத்தால் பாதிக்கப்பட்ட குடும்பங்களுக்கு எனது ஆழ்ந்த துயரத்தை தெரிவித்துக் கொள்கிறேன். மாநில அரசும், உள்ளூர் நிர்வாகமும், நிவாரணம் மற்றும் மீட்புப் பணிகளில் ஈடுபட்டுள்ளன” என்று தெரிவித்துள்ளார்.
விவசாயத்துறை அமைச்சகம்
தூய்மை இயக்கத்தையொட்டி நாளை காலை 10 மணிக்கு எஸ்.எஃப்.ஏ.சி அலுவலகத்தில் 300 பேர் இணைந்து தூய்மைப் பணி மேற்கொள்கின்றனர்
"ஏக் தாரீக், ஏக் கண்டா, ஏக் சாத்" எனப்படும் ஒன்றாம் தேதி, ஒரு மணி நேரம், ஒன்றாக இணைவோம் என்ற முன்முயற்சியின் ஒரு பகுதியாக, வேளாண் துறையைச் சேர்ந்த 300 க்கும் மேற்பட்ட ஊழியர்கள் ஹவுஸ் காஸில் உள்ள எஸ்.எஃப்.ஏ.சி எனப்படும் சிறு விவசாயிகள் வேளாண் தொழில் கூட்டமைப்பு அலுவலகக் கட்டடத்தில் தூய்மைப் பணியில் நாளை  பங்கேற்கின்றனர்.
"ஏக் தாரீக், ஏக் கண்டா, ஏக் சாத்" என்பது இந்த ஆண்டின் 'தூய்மையே சேவை' இயக்கத்தின் முக்கிய நிகழ்வுகளில் ஒன்றாகும். நாடு முழுவதும் உள்ள மக்களை 2023 அக்டோபர் 1 ஆம் தேதி காலை 10 மணிக்கு தூய்மைக்காக ஒரு மணி நேரம் தன்னார்வத் தொண்டு செய்ய இந்த இயக்கம் ஊக்குவிக்கிறது.
2023 செப்டம்பர் 15 முதல் அக்டோபர் 2 வரை 'தூய்மையே சேவை' இயக்கம் கொண்டாடப்படுகிறது. தன்னார்வ பங்கேற்பு மற்றும் சமூக ஈடுபாட்டை ஊக்குவிப்பதை முக்கிய நோக்கமாகக் கொண்டு, 'சுகாதாரமான மற்றும் தூய்மையான இந்தியா' என்ற கருப்பொருளுடன் நிகழ்வுகள் நடைபெறுகின்றன. நிறுவனங்கள், பள்ளிகள், சந்தைகள் மற்றும் பூங்காக்கள் போன்ற பொது இடங்களில் நாடு தழுவிய நடவடிக்கைகளை மேற்கொள்ளத் திட்டமிடப்பட்டுள்ளன.
மகாத்மா காந்தி ஜெயந்தியை முன்னிட்டு அவருக்கு இது நாம் செலுத்தும் ஒரு கூட்டு 'தூய்மை அஞ்சலி' என்று இதைக் கூறியுள்ள பிரதமர் திரு நரேந்திர மோடி, இந்த இயக்கத்திற்கு நேரத்தை ஒதுக்கி பங்கேற்குமாறு மக்களை கேட்டுக்கொண்டுள்ளார். மக்கள் தங்கள் தெரு அல்லது அருகிலுள்ள பூங்கா, ஆறு, ஏரி அல்லது வேறு எந்த பொது இடத்திலும் இந்த தூய்மை இயக்கத்தில் இணையலாம் என்று அவர் மேலும் கூறியுள்ளார்.
வேளாண் துறை, அதன் பல்வேறு துணை அலுவலகங்களுடன் இணைந்து, அக்டோபர் 1 ஆம் தேதி நாடு தழுவிய அளவில் 250 க்கும் மேற்பட்ட நிகழ்வுகளை ஏற்பாடு செய்துள்ளது. இந்த முன்முயற்சியில் மக்கள் பங்களிப்பை ஊக்குவிக்கும் விதமாக, 7,000 க்கும் மேற்பட்ட மக்கள் பங்கேற்பார்கள் என்று எதிர்பார்க்கப்படுகிறது.
மேலும், அக்டோபர் 2 ஆம் தேதி, தூய்மையே சேவை இயக்கத்தின் ஒரு பகுதியாக வேளாண்துறை ஊழியர்களின் குழந்தைகளுக்கான ஓவியப் போட்டியை நடத்தத் திட்டமிடப்பட்டுள்ளது, இது இளம் பங்கேற்பாளர்களிடையே தூய்மையின் முக்கியத்துவத்தை பரப்ப உதவும். கூடுதலாக, ஊழியர்களுடன் ஏற்பாடு செய்யப்பட்டுள்ள பேரணி, இந்த இயக்கத்தின் குறிக்கோளை சென்றடையச் செய்வதோடு, பொதுமக்களிடையே அவர்களின் பொறுப்புகள் குறித்த விழிப்புணர்வை ஊக்குவிக்கும்.
சர்வதேச சிறுதானிய ஆண்டுக் கொண்டாட்டத்திற்கு ஏற்ப, வேளாண் மற்றும் விவசாயிகள் நல அமைச்சகம் சமூக ஊடக பிரச்சாரத்தின் ஒரு பகுதியாக, சுத்தமான மற்றும் நிலையான சூழலை உறுதி செய்வதில் சிறுதானியங்களின் முக்கிய பங்கையும், மண் மாசுபடுவதைத் தடுப்பதில் அவற்றின் பங்கையும் ஊக்குவித்து வருகிறது.